Policán, María Callas i Mikaela, estrenes que arriben al cinema Tívoli en l’equador de febrer
2025-07-24

El pròxim cap de setmana, del 14 al 16 de febrer, el cinema Tívoli de Burjassot torna a la programació completa en cap de setmana, de divendres a diumenge, finalitzades ja els actes organitzats per la comunitat fallera del municipi. Així, en l’equador del segon mes de l’any, la cartellera del Tívoli s’ompli de cinema amb tres pel·lícules d’estrena: Policán, la proposta de la cartellera per a tots els públics; María Callas, el biopic de la diva de l’òpera i Mikaela, el nou thriller de Daniel Calparsoro. La programació del cap de setmana en el Tívoli es completarà amb el documental Noah, el diumenge 16 a les 19.00 h, que comptarà amb la presència i el col·loqui a càrrec de la protagonista, Noah Higón, influencer valenciana bolcada en la divulgació sobre diferents malalties rares que ella mateixa pateix.

Policán és la proposta cinematogràfica del cap de setmana per a tots els públics i es projectarà en tres sessions: el divendres 14, a les 18.00 h; el dissabte 15, a les 17.00 h i el diumenge 16 de febrer, a les 16.30 h. Dreamworks Animation està darrere d’aquest film d’animació que porta a la pantalla gran l’adaptació canina del fenomen literari Policán, creació de Dav Pilkey, el llibre més venut en la llista del New York Times. En la trama, un fidel gos policia i el seu agent humà pateixen greus ferides mentre compleixen amb el seu deure, i únicament se’ls pot salvar mitjançant una operació desficaciada en la qual tots dos es fusionen en un, convertint-se així en Policán. El nou agent, meitat home, meitat gos, i tot un heroi, jura protegir i servir, però també sap buscar, asseure’s i donar l’anegueta. Policán accepta la seua nova identitat i s’esforça a complaure al seu cap i, al temps, detindre les malvades intencions Perico, el supervillano felí. L’últim pla de Perico és clonar-se per a crear al gatet Periquillo i disposar del doble de possibilitats per a cometre malifetes. Però les coses es complicaran quan Periquillo i Policán es facen amics inesperadament.

El director xilé Pedro Larraín firma la cinta recentment estrenada sobre els últims dies en la vida de la diva de l’òpera, María Callas. Angelina Jolie es fica amb mestratge en la vida i en la pell de la llegendària soprano amb la qual Larraín completa la seua trilogia dedicada a la vida d’estreles que va començar amb Natalie Portman en el paper de Jackie (Kennedy) i va continuar amb Kristen Stewart com Diana (Spencer). La diva, magistralment interpretada per Jolie, viu reclosa al seu apartament de París, mentre lluita en privat amb les seues inseguretats i relacions tempestuoses, com la que va tindre amb el magnat grec Aristòtil Onassis, al mateix temps que el món sencer l’adora per la seua prodigiosa veu i el seu magnètic talent. María Callas es projectarà al cinema Tívoli el divendres 14, a les 20.00 h i el dissabte 15 de febrer, a les 19.30 h.

Finalment, arriba també a la sala fosca del cinema Mikaela, l’última pel·lícula de Daniel Calparsoro, un thriller protagonitzat per Antonio Resines en la pell d’un policia rondinaire amb el qual l’actor torna al terreny dramàtic. En la trama, i en vespra de Reis, una tempesta de neu sense precedents assola Espanya. Enmig del caos d’una autopista col·lapsada, un grup d’atracadors russos aprofita l’oportunitat per a assaltar un furgó blindat. A escassos metres es troba Leo (Antonio Resines), un policia en les últimes que no té res a perdre. Amb l’ajuda inesperada d’una jove (Natalia Azahara), tots dos tractaran d’evitar que la banda fuja amb el botí en una persecució a contrarellotge enmig del temporal. Mikaela es projectarà en el Tívoli, el divendres 14 i el dissabte 15 de febrer, a les 22.30 h.

Les entrades per a gaudir de les estrenes més recents al cinema Tívoli de Burjassot tenen un preu únic de 4 euros i es poden adquirir telemàticament o en la taquilla, des de mitja hora abans de l’inici de cada projecció.